מכללת סמית'

מכללת סמית' (באנגלית: Smith College) הוא מוסד להשכלה גבוהה בבעלות פרטית בנורת'המפטון (מסצ'וסטס) המיועד לנשים בלבד. המוסד נוסד ב-1875 על ידי סופיה סמית' . זוהי המכללה הוותיקה ביותר בקבוצת "שבע האחיות", שבע המכללות הוותיקות והיוקרתיות לנשים בצפון-מזרח ארצות הברית (בהן גם מכללת ואסר, מכללת רדקליף, מכללת ברין מאר ומכללת ולסלי). קמפוס המכללה כולל גם מוזיאון לאמנות וגן בוטני שתוכנן על ידי פרדריק לו אולמסטד. תוכנית הלימודים במכללה חופשית ומיועדת לתלמידות מצטיינות, לאחר תהליך קבלה קפדני. התלמידות יכולות לשלב קורסים מכל אחת מ-41 המחלקות האקדמיות במסגרת התואר. המכללה מעניקה תואר ראשון ותואר שני, עמם ניתן להמשיך לתואר דוקטור באוניברסיטאות המחקר. הרוח השלטת במוסד היא פרוגרסיבית ולגוף הנבחר המייצג את התלמידות משקל רב בהתנהלות המוסד. בין בוגרות המוסד ניתן למנות את הגברות הראשונות של ארצות הברית ננסי רייגן וברברה בוש, הסופרת מרגרט מיטשל (מחברת "חלף עם הרוח"), המשוררת סילביה פלאת', הפעילה הפמיניסטית בטי פרידן, הסנאטורית תמי בולדווין, חברת בית הנבחרים של ארצות הברית ג'יין הרמן ואחרות. נכון ל-2024 מדורגת המכללה במקום ה-16 בין המכללות בארצות הברית בדירוג US News and World Report. היסטוריה סופיה סמית', אשר ירשה את הונו של אביה בגיל 65, ביקשה להשקיע אותו במוסד לילדים חירשים, עקב היותה חירשת מאז גיל 40. עם זאת, כאשר נפתח מוסד לחירשים בנורת'המפטון ב-1868, החליטה לפתוח מוסד להשכלה גבוהה לנשים, שיספק להן רמה אקדמית לא פחותה מזו הנהוגה במכללות הטובות ביותר לגברים. המוסד נפתח ב-1875 עם 14 תלמידות ו-6 מורים. ב-1890 תוכנן הקמפוס בתוך גן בוטני בשטח של 147 אקר על ידי פרדריק לו אולמסטד. ב-1900 קיבלה אותליה קרומוול תואר בוגר במכללת סמית'. בהמשך תהיה קרומוול האפרו-אמריקאית הראשונה שתקבל תואר דוקטור מאוניברסיטת ייל. ב-1940 אדלייד מ. קרומוול (אנ'), אחייניתה של אותליה קיבלה תואר ראשון. היא הייתה המדריכה האפרו-אמריקאית הראשונה במכללת סמית'. בהמשך תקבל תואר דוקטור בסוציולוגיה ממכללת רדקליף. ב-1942 שימשה המכללה כבסיס האימונים לנשות ה-United States Naval Reserve (Women's Reserve) WAVES (חיל המילואים של צי ארצות הברית). ב-1945 קיבלה אוולין בויד גרנוויל תואר בוגר במכללה. בהמשך תהיה גרנוויל האפרו-אמריקאית השנייה בהיסטוריה שתקבל תואר דוקטור במתמטיקה. ב-1961 קיבלה תואר בוגר נג'נדו מוואנגי, הרופאה-האישה הראשונה בקניה. ב-1981 הייתה המכללה המוסד הראשון לנשים שקבוצות הספורט שלו התקבלו ל-NCAA. ב-1999 הייתה מכללת סמית' המוסד הראשון לנשים שהעניק תואר בהנדסה. ב-2015 הוחלט שגם נשים טרנסג'נדריות יוכלו להתקבל למוסד. קישורים חיצוניים אתר האינטרנט הרשמי של מכללת סמית' (באנגלית) מכללת סמית', ברשת החברתית פייסבוק מכללת סמית', ברשת החברתית X (טוויטר) מכללת סמית', ברשת החברתית אינסטגרם מכללת סמית', סרטונים בערוץ היוטיוב מכללת סמית', באתר אנציקלופדיה בריטניקה (באנגלית) The Sophian - עיתון תלמידות המכללה הערות שוליים